

Нацрт

[bookmark: _GoBack]ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ЛОБИРАЊЕ

Член 1
	Во Законот за лобирање („Службен весник на Република Северна Македонија“ број 122/21), во член 1 во ставот (1) зборовите „донесување и изменување“ се заменуваат со зборовите „донесување, изменување, спроведување и евалуација“.
	Ставот (2) се менува и гласи:
	„Целта на овој закон е обезбедување транспарентност, еднаков пристап и вклучување на засегнатите страни во процесите на креирање јавни политики и оневозможување прикриено и недозволено влијание врз донесувањето на јавните одлуки, без ограничување на слободата на изразување, слободата на здружување, правото на претставка и другите форми на учество во јавниот живот согласно Уставот и законите.“

Член 2
	По членот 1 се додава нов член 1-а, кој гласи:
„Член 1-а
	За прашањата што не се уредени со овој закон и за прашањата за кои овој закон не упатува на примена на друг закон, а се однесуваат на судирот на интереси, спречувањето на корупцијата и постапувањето на Државната комисија за спречување на корупцијата (во понатамошниот текст: Државната комисија), се применуваат одредбите од Законот за спречување на корупцијата и судирот на интереси.“

Член 3
	Во член 2 во ставот (1), по зборовите „посебен советник“ се става запирка и се додаваат зборовите „надворешен советник“.
	Во ставот (2) точката на крајот на реченицата се заменува со запирка и се додаваат зборовите „регулаторно тело или друго правно лице на кое со закон му е доверено да врши јавни овластувања и да донесува јавни политики или прописи или други општи правни акти или да одлучува за начинот на нивното спроведување или за други прашања од значење за спроведувањето на јавните политики.“.
	Во ставот (3), по зборовите „поимот „контакт“,“ се додаваат зборовите „во смисла на овој закон,“.
	Во ставот (5), по зборовите „поимот „кабинетски службеник““ се додаваат зборовите „и поимот „надворешен советник““.
	По ставот (7) се додаваат четири нови става (8), (9), (10) и (11), кои гласат:
	„(8) Под поимот „јавна политика“, во смисла на овој закон, се подразбираат одлуки според кои се утврдуваат начелата на прописите и се насочува дејствувањето во уредувањето или решавањето на прашањата од значење за општественото живеење и животната средина. За спроведување на јавната политика се донесуваат и спроведуваат стратегии, програми, планови, одлуки за донесување прописи, односно кодекси и/или се воспоставуваат и применуваат практики, вклучително и  донесување на одлуки во рамки на дискреционите овластувања.
	(9) Под поимот „застапување јавен интерес“, во смисла на овој закон, се подразбираат јавни и транспарентни активности на влијание врз процесите од член 3 став (1) од овој закон преземени од граѓани, здруженија, фондации, сојузи, синдикати, стопански комори, академски институции или други непрофитни организации, со цел остварување на јавниот интерес и без стекнување на директна комерцијална деловна корист, профит или предност за физичките односно правните лица кои ги преземаат активностите. Активностите може да бидат во форма на иницијатива, анализа, истражување, јавна кампања, дебата или соопштение со кои се информираат јавноста и јавните органи.
	(10) Под поимот „јавен интерес“, во смисла на овој закон, се подразбира заштита на основните слободи и права на човекот и граѓанинот признати со меѓународното право и утврдени со Уставот на Република Северна Македонија, одбраната и безбедноста, заштита на здравјето, заштита на животната средина и на природата, заштита на културното наследство, социјалната заштита, заштита на сопственоста и на слободата на пазарот и претприемништвото, заштита на правото на потрошувачите, унапредување на добротворството и волонтерството, владеење на правото, обезбедување транспарентност, отчетност и ефикасност во работата на јавните органи и спречување на криминалот и корупцијата.
	(11) Под поимот „јавен орган“ во смисла на овој закон се подразбира министерство, друг орган на државната управа и управна организација, организација, друг државен орган, правно или физичко лице на кое со закон му е доверено да врши јавни овластувања, орган на општина и орган на градот Скопје и општините во градот Скопје.“

Член 4
	Во член 3 во ставот (1), зборовите „со цел остварување“ се заменуваат со зборовите „конкретно насочена кон остварување определен интерес преку“, а зборовите „донесување и изменување“ се заменуваат со зборовите „донесување, изменување, спроведување и евалуација на спроведувањето“.
	Алинејата 2 се менува и гласи:
	„ - јавни политики, особено кога тие политики се однесуваат на просторно и урбанистичко планирање, буџетирање или развој и доделување или распределба на јавни средства, избирачко право или изборен процес.“
	Ставот (3) се менува и гласи:
	„Лобирањето не претставува односно не се однесува на:
a) судски или управни постапки, постапки што се спроведуваат согласно со прописите што ги уредуваат јавните набавки и постапки во кои се одлучува за права и обврски на поединци;
б) комуникација со граѓанин во врска со остварување на индивидуални права;
в) комуникација чиешто обелоденување може да претставува закана по безбедноста на кое било лице или по безбедноста на државата;
г) јавно соопштен став или мислење;
д) граѓанска иницијатива покрената согласно со Уставот и закон;
ѓ) искажување став, мислење, предлог или давање податоци, информации, анализи или истражувања на повик или барање на орган кај кој се лобира, како и самоиницијативно доставување предлози, коментари, анализи или истражувања во рамки на јавни консултации, односно започнат транспарентен процес од ставот (1) на овој член;  
е) комуникација со синдикати, односно со претставници на синдикати во рамки на остварување на нивната синдикална дејност определена со закон, вклучувајќи колективно преговарање, учество во социјалниот дијалог, учество во трипартитни и бипартитни тела, и застапување на работничките права пред работодавачи и институции;
ж) комуникација меѓу службени лица во јавен орган која ја остваруваат во рамки на својот делокруг на работни задачи, односно функции;
з) комуникација меѓу именувани, односно назначени членови во тела формирани од орган на законодавната власт, органите на извршната власт или органите на единиците на локалната самоуправа, за целите на разгледување, проценување и анализирање на прашања од јавната политика, заради известување на органите од кои телата се формирани;
ѕ) стручна, научна, техничка, правна или друга специјализирана експертиза, мислења, анализи, студии, истражувања, препораки или други стручни материјали подготвени од службено лице, надворешен советник или надворешен соработник, експерт, консултант или друго стручно лице вработено, односно ангажирано од страна на јавен орган, како и комуникација на надворешниот советник, односно соработник, експерт, консултант или друго стручно лице со службени лица, во рамките на неговиот стручен ангажман, односно во рамки на неговите работни задачи или функции;
и) комуникација помеѓу службени лица, како и меѓу службено лице и здруженија, мрежи или организации формирани согласно Законот за здруженија и фондации, чии членови се само службени лица, за целите на разгледување, проценување и анализирање на прашањата за законските должности, односно вршењето на функциите во органите или институциите во кои се вработени или кои ги претставуваат;
ј) комуникација со или во име на меѓународни организации или комуникација со странска држава или нејзини официјални претставници, преку дипломатски канали;
к) комуникација со или во име на политичка партија, доколку комуникацијата  се однесува на остварување на политичките цели на политичката партија во рамки на дозволеното дејствување согласно одредбите од Законот за политичките партии и
л) застапување јавен интерес.“

Член 5
	Во член 4 во ставот (1) точката на крајот од реченицата се заменува со запирка и се додаваат зборовите „во свое име и за своја сметка или во име и за сметка на нарачател на лобирање.“ и по точката на крајот од реченицата се додава нова реченица, која гласи „Забрането е вршење лобирање спротивно на одредбите од овој закон.“

Член 6
	Во член 5 во ставот (1) точката на крајот од реченицата се заменува со запирка и се додаваат зборовите „без оглед на тоа дали ангажирањето се врши со или без надомест.“.

Член 7
	Во член 7 во ставот (1), по зборовите „додека им трае мандатот“ се додаваат зборовите „и пред истекот на три години од денот на престанокот на мандатот“.
	Ставот (2) се менува и гласи:
	„Кабинетските службеници и посебните советници, односно надворешните советници во орган кај кој се лобира не смеат да вршат лобирање додека се вработени во тие органи и пред истекот на една година од денот на престанокот на вработувањето.“
	Ставот (3) се менува и гласи:
	„Вработените лица во органите кај кои се лобира кои лица не се опфатени со ставовите (1) и (2) од овој член не смеат да вршат лобирање додека се вработени во тие органи.“
	Ставот (4) се брише.

Член 8
	Во член 8 во ставот (2) зборовите „за спречување на корупција (во натамошниот текст: Државната комисија)“ се бришат.
	По ставот (7) се додава нов став (8), кој гласи:
[bookmark: _Hlk120016990]	„(8) Државната комисија е должна да ги обезбеди условите за формата, содржината и начинот на водење на Регистарот, како и формата и содржината на обрасците од член 9 став (7), член 16 став (4) и член 20 став (3) од овој закон, да овозможуваат податоците кои се објавуваат во Регистарот да се објавуваат во  компјутерски обработлив формат, односно да ги исполнуваат стандардите за достапност на податоците за повторна употреба, согласно прописите за користење на податоците од јавниот сектор, односно за отворени податоци и повторна употреба на податоците од јавниот сектор.“

Член 9
	Во член 13 во ставот (5)  по зборовите „избришани од Регистарот“ се додаваат зборовите „поради случај од ставот (1) точка а), б), в) или г) на овој член“.


Член 10
	Во член 14 во ставот (1), зборот „прима“ се заменува со зборот „нуди“.
	По ставот (3) се додаваат два нови става (4) и (5), кои гласат:
	„(4) Лобистот, лоби организацијата, односно претставникот на лоби организацијата, не смее да дава невистинити информации или податоци за предметот и целите на лобирањето, односно во поткрепа на насоката во која има за цел да влијае со лобирањето, ниту да оддаде службена или деловна тајна на неовластено лице.
	(5) Лобистот, лоби организацијата, односно претставникот на лоби организацијата, не смее да врши или организира прикриено лобирање со вршење индиректно влијание преку друго домашно или странско физичко или правно лице, дигитален канал или социјална мрежа, без јасно откривање на идентитетот на лицето во чиј интерес се врши влијанието и целта на влијанието.“

Член 11
	Во член 16 во ставот (1), по зборовите „без оглед на причините за бришење“ се додаваат зборовите „и без оглед на тоа дали биле побарани или дали биле остварени контакти со цел лобирање“.

Член 12
	Под насловот „V. ОБВРСКИ НА ЛИЦЕТО КАЈ КОЕ СЕ ЛОБИРA“ се додава нов наслов и нов член 18-а, како и нов наслов и нов член 18-б, кои гласат:
„Одговор на барање за остварување контакт
Член 18-а
	(1) Лицето кај кое се лобира е должно да одговори на барањето за остварување контакт со цел лобирање, заради договарање место, односно начин и термин за остварување на контактот или заради упатување контактот да се оствари со друго лице кај кое се лобира, најдоцна во рок од седум работни дена од денот на приемот на барањето.
	(2) Без да предизвика дискриминација или нееднаков третман на лобистите и лоби организациите, нарачателите на лобирањето или лицата чии интереси се застапуваат, лицето кај кое се лобира може да одбие барање за остварување контакт со цел лобирање поради следните причини:
- не добило податоци за име и презиме на лобистот, односно претставникот на лоби организацијата и назив на лоби организацијата и број и датум на решението за запишување во Регистарот, предметот на дискусија, односно цел на лобирањето, со краток опис и податоци за нарачателот на лобирањето,
- барателот не е лобист или лоби организација, односно претставник на лоби организација запишан во Регистарот или е избришан од Регистарот,
- од барањето може да се препознае дека се бара повторување на претходно остварен контакт кај него, без нови информации и податоци од значење за предметот на лобирањето, односно неговата цел, или барањето се однесува на прашање за кое лицето кај кое се лобира нема надлежност или
- постојат конкретни и проверливи околности што укажуваат дека со контактот би се прекршиле одредбите од член 14 или 15, односно од член 19 став (1) од овој закон или би се сторило кривично дело, прекршок или друга повреда на закон или друг пропис.“
	(3) Причина за одбивање на барањето од ставот (1) на овој член не може да биде доколку произлезе дека цел на контактот е застапување јавен интерес, а барањето е поднесено од лице или организација регистрирана во Регистарот.
	(4) Доколку лицето кај кое се лобира оствари контакт од кој произлегува дека е со цел застапување јавен интерес, должно е во рок од пет работни дена од остварувањето на контактот да подготви белешка и истата да ја проследи за по истата да се постапи како по иницијатива, согласно член 25 став (1) алинеја 1 од овој закон.
	(5) Доколку лицето кај кое се лобира оствари контакт од кој произлегува дека контактот не е со цел лобирање поради исклучок од член 3 став (3) точки од а) до ј), за тоа го известува лицето кое го побарало контактот и врши упатување, односно постапува во рамки на своите должности согласно закон.
	(6) Во случај на непочитување на должноста од ставот (1) или ставот (4) на овој член, како и во случај на сомневање за неоправдано упатување или одолговлекување на договарањето термин или остварувањето на контактот, лобистот, лоби организацијата, нарачателот на лобирањето или лице чии интереси се застапувани од страна на лицето кое го упатило барањето може да поднесе претставка до Државната комисија за да се изврши надзор од член 27-а од овој закон.

Остварување контакт со цел лобирање
Член 18-б
	(1) Лицето кај кое се лобира е должно да го оствари бараниот контакт со цел лобирање, доколку не постојат причините за одбивање или упатување од членот 18-а од овој закон, во термин договорен со барателот, во разумен рок предвид можноста за остварување на целта на лобирање, а најдоцна во рок од три месеци од денот на приемот на барањето.
	(2) Контактот од ставот (1) на овој член се остварува кога лобистот односно лоби организацијата му ги презентира на лице кај кое се лобира информациите, податоците и аргументите за целите на лобирањето.“

Член 13
	Членот 19 се менува и гласи:
	„(1) Во договарањето и остварувањето контакти со цел лобирање, лицето кај кое се лобира не смее да бара и прима донации, подароци или друга материјална или нематеријална корист, односно погодност или предност, за себе или за друг, за време и по престанокот на функцијата, вработувањето или ангажирањето и е должно да   внимава да не се стави во состојба на судир на интереси при лобирањето, имајќи ги предвид целите на лобирањето кое го врши лобистот, односно лоби организацијата која го контактира, како и да не ги прекрши должностите за безбедност на класифицираните информации, односно за чување на тајноста на информациите, согласно закон.
	(2) Во случај на ветување, понуда или давање донација, подарок или друга материјална или нематеријална корист, односно погодност или предност, како и во состојбата од ставот (1) на овој член, лицето кај кое се лобира е должно да го прекине контактот и да одбие каков било понатамошен контакт со лобистот, односно лоби организацијата и претставник на лоби организацијата.
	(3) За прекинатиот контакт во случај односно во состојбата од ставот (1) на овој член, лицето кај кое се лобира подготвува записник на образецот од член 20 став (3) од овој закон, кој го доставува до Државната комисија, во рокот од член 20 став (2) од овој закон, а во кој ги наведува податоците од член 20 став (1) од овој закон кои му се познати, а причините за прекинот на контактот ги наведува во рамки на краткиот опис на предметот на дискусија, односно цел на лобирањето.
	(4) Доколку причина за прекинувањето на контактот со лобистот, односно лоби организацијата, е постапување спротивно на одредбите од овој закон, лицето кај кое се лобира е должно записникот од ставот (3) на овој член да го достави во прилог на претставката од членот 23 од овој закон.“

Член 14
	Во член 23 пред ставот (1) се додава нов став (1), кој гласи:
	„(1) Секој може до Државната комисија да поднесе претставка за лобирање извршено спротивно на одредбите од овој закон и за непочитување на должностите утврдени со овој закон за органите кај кои се лобира.“
	Ставовите (1), (2), (3), (4) и (5) стануваат ставови (2), (3), (4), (5) и (6).
	Во ставот (3) кој станува став (4), по зборовите „добивањето на претставката од ставот (1) на овој член,“ се додаваат зборовите „по допрен глас или по сопствена иницијатива“.
	Ставот (4) кој станува став (5) се менува и гласи:
	„Заради проверка на наводите, односно постапување по претставката од ставот (1) на овој член, Државната комисија врши надзор согласно со членот 27-а од овој закон.“
	Во ставот (5) кој станува став (6) зборовите „ставот (4)“ се заменуваат со зборовите „ставот (5)“.

Член 15
	Во член 24 во ставот (1) алинејата 3 се менува и гласи:
	„ - транспарентни процеси на подготвување, донесување, изменување, спроведување и евалуација на јавни политики, закони или подзаконски или други општи акти, што вклучуваат спречување судир на интереси во процесите и објавување на податоци за идентитетот на сите учесници во процесите, субјектите чии интереси биле застапувани, условите под кои учеството било остварено и исплатените надоместоци за истото,“

Член 16
	Членот 25 се менува и гласи:
	„(1) Органите кај кои се лобира се должни на своите веб-страници, под видливи рубрики да објавуваат информации за:
	- примените иницијативи за подготвување, донесување, изменување, спроведување и евалуација на јавни политики, закони, подзаконски или други општи акти, подносителите на иницијативите и одговорите на примените иницијативи во рок од 10 работни дена од приемот на иницијативата,
	- идентитетот на учесниците во процес на подготвување, консултации, донесување или изменување на јавни политики, закони или подзаконски или други општи акти, субјектите чии интереси биле застапувани, условите под кои учеството било остварено и исплатените надоместоци и тоа во текот на процесот, а најдоцна во рок од пет работни дена по завршување на процесот,
	- идентитетот на физичките или правните лица чии интереси биле застапувани во процес од членот 3 став (1) од овој закон преку службени лица кои не се лица кај кои се лобира или преку други лица кои се членови на работна група, односно експертско или советодавно тело или лица ангажирани од орган кај кој се лобира, во текот на процесот, а најдоцна во рок од пет работни дена по завршување на процесот и
	- одржани официјални средби и состаноци, со податоци за присутните учесници и предметот на дискусија, најдоцна во рок од пет работни дена од денот на одржувањето на средбата, односно состанокот.
	(2) По исклучок од ставот (1) на овој член, органите кај кои се лобира можат да ја ограничат транспарентноста на процесите и објавувањето на податоците кои претставуваат тајна или класифицирана информација со соодветен степен на тајност, односно класификација согласно со закон, со тоа што ќе ги одвојат тие податоци, а останатите ќе ги направат јавно достапни без притоа да се загрози тајноста, односно безбедноста на класифицираните информации.
	(3) Објавувањето на податоците од ставот (1) се врши во обем неопходен за обезбедување транспарентност и интегритет на процесите од членот 3 став (1) од овој закон, со тоа што не опфаќа лични податоци чиешто објавување не се неопходно за обезбедување на транспарентноста и интегритетот.
	(4) Органите кај кои се лобира се должни податоците за информациите што се објавуваат согласно ставот (1) на овој член да ги објавуваат во компјутерски обработлив формат, односно да ги исполнуваат стандардите за достапност на податоците за повторна употреба, согласно прописите за користење на податоците од јавниот сектор, односно за отворени податоци и повторна употреба на податоците од јавниот сектор.
	(5) Начинот на објавување и содржините што се објавуваат за информациите од ставот (1) на овој член ги пропишува Државната комисија.“

Член 17
	По членот 27 се додава нов член 27-а, кој гласи:
„Член 27-а
		(1) Надзорот над примената на одредбите од овој закон опфаќа следење на исполнувањето на должностите утврдени со овој закон за органите кај кои се лобира, лицата кај кои се лобира, лобистите и лоби организациите (во натамошниот текст: усогласеност) и констатирање отстапувања од истите.
	(2) Вршењето на надзорот од ставот (1) на овој член во органите кај кои се лобира се предвидува со годишната програма за работа на Државната комисија и се врши согласно истата, како и по примена претставка, допрен глас, констатирано прекршување на одредбите од овој закон или кога Државната комисија ќе одлучи дека е потребно заради вршење на надлежностите кога постапува по предмет од своја надлежност согласно закон.
	(3) Вршењето на надзорот од ставот (1) на овој член кај лица кај кои се лобира, лобисти и лоби организации се врши по примена претставка и кога Државната комисија по сопствена иницијатива ќе одлучи дека е потребно заради вршење на своите надлежности кога постапува по предмет од своја надлежност согласно закон.  Во вршењето на надзорот, лицето кај кое се лобира, лобистот, односно лоби организацијата предмет на надзорот се известува за причините поради кои Државната комисија го врши надзорот.
	(4) Доколку во вршењето на надзорот од ставот (2) на овој член Државната комисија констатира отстапувања од должностите утврдени со овој закон кај орган кај кој се лобира, Државната комисија во рок од пет работни дена со одлука го задолжува раководното лице на органот во рок од 10 дена да исполни должности заради усогласеност на органот со кој раководи.
	(5) Доколку во вршењето на надзорот од ставот (3) на овој член Државната комисија констатира прекршување на должностите утврдени за лицата кај кои се лобира, како и доколку Државната комисија констатира неисполнување на должностите од страна на раководното лице во рокот од ставот (4) на овој член, Државната комисија во рок од осум дена за тоа го известува прекршителот, поведува прекршочна постапка согласно одредбите од овој закон и:
- до надлежниот орган поднесува иницијатива за утврдување одговорност на лицето кое ги прекршило односно не ги исполнило должностите, доколку е лице вработено во јавниот сектор или за тоа лице постојат механизми за изрекување дисциплински мерки, односно мерки поради прекршување на етичките стандарди и
- изрекува мерка јавна опомена, доколку лицето кое ги прекршило односно не ги исполнило должностите е избрано на непосредни избори.
(6) Начинот на вршењето на надзорот се уредува со правилник донесен од Државната комисија.
(7) Јавната опомена од ставот (5) на овој член се објавува на веб-страницата на Државната комисија.
(8) Против актите од ставот (5) на овој член дозволена е тужба до Управниот суд во рок од 30 дена од приемот на актот.“

Член 18
	Во член 28 во став (1) во алинејата 2 зборовите „член 7 став (2)“ се заменуваат со зборовите „член 7 став (1)“.
	Во ставот (2) зборовите „посебен советник во орган кај кои се лобира“ се заменуваат со зборовите „кабинетски службеник или посебен советник, односно надворешен советник“.
	Во алинејата 1 зборовите „член 7 став (3)“  се заменуваат со зборовите „член 7 став (2)“.
	Во алинејата 2 зборовите „член 7 став (4)“ се заменуваат со зборовите „член 7 став (2)“.
	Ставот (3) се менува и гласи:
	„Глоба во износ од 250 евра во денарска противвредност ќе му се изрече за прекршок на вработено лице во орган кај кој се лобира, а кое не е кабинетски службеник или посебен советник, односно надворешен советник, доколку врши лобирање додека е вработено во орган кај кој се лобира (член 7 став (3) од овој закон).“

Член 19
	Во член 29 во став (1) во алинејата 1 зборот „прима“ се заменува со зборот „нуди“.
	По алинејата 3 се додаваат три нови алинеи 4, 5 и 6, кои гласат:
„ - дава невистинити информации или податоци за предметот и целите на лобирањето, односно во поткрепа на насоката во која има за цел да влијае со лобирањето (член 14 став (4) од овој закон),
- врши лобирање, а не е запишано во Регистарот или е избришано од Регистарот во времето на лобирањето (член 4 став (1) од овој закон),
- врши или организира прикриено лобирање со вршење влијание преку друго домашно или странско физичко или правно лице, односно посредник, дигитален канал или социјална мрежа, без јасно откривање на идентитетот на лицето во чиј интерес се врши влијанието и целта на влијанието (член 14 став (5) од овој закон),“.
По алинејата 5 која станува алинеја 8 се додава нова алинеја 9 која гласи:
	„ - не ги достави до Државната комисија податоците побарани заради утврдување постоење на повреда на одредбите од овој закон или за вршење на надзорот од член 27-а од овој закон,“.
	Во ставот (3) зборовите „200 евра“ се заменуваат со зборовите „250 евра“.
	Во ставот (4) зборовите „200 евра“ се заменуваат со зборовите „250 евра“, а по зборот „лобист“ се додаваат зборовите „или претставник на лоби организација“.

Член 20
	Во член 30 во став (1) по алинејата 3 се додава нова алинеја 4, која гласи:
	„ - не ги достави до Државната комисија податоците побарани заради утврдување постоење на повреда на одредбите од овој закон или за вршење на надзорот од член 27-а од овој закон, во утврдениот рок,“
	Во ставот (2) зборовите „200 евра“ се заменуваат со зборовите „250 евра“.
	Во ставот (3) зборовите „200 евра“ се заменуваат со зборовите „250 евра“.

Член 21
	Во членот 31 зборовите „од 200 до 400 евра“ се заменуваат со зборовите „од 300 до 500 евра“.
	По алинејата 1 се додаваат четири нови алинеи, кои гласат:
	„ - не одговори на барањето за остварување контакт, согласно членот 18-а од овој закон,
	-  не го оствари контактот со цел лобирање, согласно членот 18-б од овој закон,
	- не ги достави до Државната комисија податоците побарани заради утврдување постоење на повреда на одредбите од овој закон или за вршење на надзорот од член 27-а од овој закон,
	- не го прекине контактот во случајот од член 19 став (2) од овој закон, односно во состојбата од член 19 став (1) од овој закон и за тоа не поднесе записник, односно претставка, согласно одредбите од овој закон,“

Член 22
	Во членот 32 во алинејата 1 зборот „утврдат“ се заменува со зборот „утврди“, а зборот „известат“ се заменува со зборот „извести“.
	Во алинејата 2 зборот „достават“ се заменува со зборот „достави“.
	По алинејата 2 се додаваат две нови алинеи 3 и 4, кои гласат:
	„ - не ги достави до Државната комисија податоците побарани заради утврдување постоење на повреда на одредбите од овој закон или за вршење на надзорот од член 27-а од овој закон,
	- не ги исполни должностите заради усогласеност, во утврдениот рок, по задолжение од Државната комисија, согласно член 27-а од овој закон,“.
	Алинејата 3 која станува алинеја 5 се менува и гласи:
	„ - на веб-страниците на органот со кој раководи не ги објави податоците за информациите од членот 25 од овој закон, во утврдениот рок и на начин и со содржини пропишани со акт донесен од Државната комисија.“ 

Член 23
	(1) Подзаконските акти утврдени со овој закон ќе се донесат во рок од три месеци од денот на влегувањето во сила на овој закон.
	(2) Подзаконските акти и внатрешните акти утврдени со Законот за лобирање („Службен весник на Република Северна Македонија“ број 122/21)  ќе се усогласат со одредбите од овој закон, во рок од три месеци од денот на влегувањето во сила на овој закон.
	(3) Регистарот за лобисти, лоби организации и лобирање утврден со одредбите од Законот за лобирање ќе се усогласи со одредбите од овој закон и подзаконските акти усогласени согласно одредбите од овој закон, во рок од пет месеци од денот на влегувањето во сила на овој закон.
	(4) Во Регистарот усогласен согласно ставот (3) од овој член се преземаат прикачените документи и податоците запишани во Регистарот од ставот (3) на овој член до датумот на започнувањето на примената на овој закон.

Член 24
	Се овластува Законодавно-правната комисија на Собранието на Република Северна Македонија да утврди пречистен текст на Законот за лобирање.

Член  25
Овој закон влегува во сила осмиот ден од денот на објавувањето во „Службен весник на Република Северна Македонија”, а ќе започне да се применува шест месеци од денот на влегувањето во сила на овој закон. 

